Europarlamentaarikko Paavo Väyrysen paluu eduskuntaan ei ole läpihuutojuttu, sanoo Väyrysen varamies Mikko Kärnä Lapista.

Keskustan kansanedustaja Mikko Kärnä. TOMMI PARKKONEN

Keskustan europarlamentaarikko ja kunniapuheenjohtaja Väyrynen ilmoitti keskiviikkona palaavansa eduskuntaan kesäkuun alussa ja eroavansa samalla keskustasta.

Noin 15 minuuttia ennen Väyrysen ilmoitusta Väyrysen varamies, kansanedustaja Mikko Kärnä (kesk) lähetti medialle tiedotteen, jossa hän toivotti Väyryselle ”kaikkea hyvää”.

- Tämä tilanne on ollut selvillä koko ajan tämän kolmen vuoden ajan ja Väyrysellä on ratkaisuunsa lainsäädännön nojalla kaikki oikeus, Kärnä sanoi tiedotteessaan.

- Toivotan Väyryselle kaikkea hyvää ja ennen kaikkea toivon, että hän käyttäytyy eduskunnassa keskustan kunniapuheenjohtajan arvokkuudella; oli sitten eduskuntaryhmän jäsen tai ei.

Omista jatkosuunnitelmistaan Kärnä totesi vain, että ura politiikassa tulee jatkumaan.

Kärnä kertoi jatkavansa työtään esimerkiksi harvaan asutun maaseudun parlamentaarisessa työryhmässä sekä harvaan asutun maaseudun asiantuntijaverkostossa.

Kärnä kertoi antavansa ”ärhäkkää tulitukea” keskustan puheenjohtajalle Juha Sipilälle.

- Toiset tykkää, toiset ei, mutta maaseudun, maakuntien ja Lapin puolustaminen jatkuu.

Kärnän mieli muuttuu

Torstaina, alle vuorokautta myöhemmin, Kärnä lähestyi mediaa uudella tiedotteella, jonka otsikko on ”Väyrysen tulo eduskuntaan saattaa olla juridisesti haastavaa”.

Kärnän mukaan asian ovat todenneet hänelle ”useat lakimiehet”.

- Eduskunnan työjärjestyksen 77§:n mukaisesti Väyrysen edustajantoimen hoitaminen on keskeytynyt silloin, kun hän on ilmoittanut puhemiehelle jatkavansa toimintaansa Euroopan parlamentissa. Eduskunnan työjärjestyksessä ei todeta yhtään mitään siitä mitä tapahtuu, jos Väyrynen jättää europarlamentaarikon tehtävänsä vapaaehtoisesti, Kärnä sanoo tiedotteessaan.

- Muutenkin työjärjestys on laadittu vaaleja eikä yksittäisten poliitikkojen päähänpistoja ajatellen.

Kärnä kertoo harkitsevansa Väyrysen valtakirjan riitauttamista oikeudessa, mikäli tämä todella pyrkii palaamaan eduskuntaan kesäkuussa.

- Nyt olisi tärkeää saada asiasta perustuslakiasiantuntijoiden mielipiteitä. Eduskunnan työjärjestyksen sanamuodot tukevat kuitenkin tulkintaa siitä, että Väyrysen voi olla mahdotonta palata.

- Eduskunnan työjärjestys ei myöskään totea yhtään mitään siitä, kuinka oma edustajantoimen hoitamiseni voisi edes keskeytyä. Varsin mielenkiintoinen tilanne, joka on syytä selvittää perinpohjaisesti ja tarvittaessa oikeusteitse.